ET Euroopa Liidu Teataja L 253/36

NÕUKOGU ÜHINE SEISUKOHT 2006/625/ÜVJP,

15. september 2006,

milles käsitletakse relvade ja nendega seotud materjalide müügi või tarnimise keeldu üksustele või üksikisikutele Liibanonis kooskõlas ÜRO Julgeolekunõukogu resolutsiooniga nr 1701 (2006)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades järgmist:

(1) Liibanoni valitsus otsustas 7. augustil 2006 lähetada Liibanoni relvajõud Lõuna-Liibanoni ja taotleda Liibanonis viibivatelt ÜRO ajutistelt vägedelt (UNIFIL) abi lisavägede saamiseks vastavalt vajadusele, et hõlbustada Liibanoni relvajõudude sisenemist piirkonda, ning väljendas uuesti oma kavatsust varustada vastavalt vajadusele Liibanoni relvajõude materjaliga, et võimaldada neil oma ülesandeid täita.

(2) ÜRO Julgeolekunõukogu võttis 11. augustil 2006 vastu resolutsiooni nr 1701 (2006), milles tervitati Liibanoni valitsuse otsust saata relvajõud Lõuna-Liibanoni ning samuti Liibanoni valitsuse võetud kohustust laiendada oma volitusi üle kogu territooriumi oma õiguspäraste relvajõudude abil. Eesmärgiga võimaldada Liibanoni valitsusel täielikult teostada suveräänsust üle kogu Liibanoni territooriumi selliselt, et seal ei oleks relvi ilma Liibanoni valitsuse nõusolekuta ning muid volitusi peale Liibanoni valitsuse omade, keelustatakse ÜRO Julgeolekunõukogu resolutsiooniga nr 1701 (2006) muu hulgas igasuguste relvade ja nendega seotud materjalide müük ja tarnimine ning relvade ja nendega seotud materjalide tarnimise, tootmise, hooldamise või kasutamisega seotud tehnilise väljaõppe või abi osutamine kõikidele üksustele või üksikisikutele Liibanonis, välja arvatud Liibanoni valitsuse või UNIFILi loal oma missiooni täitmisel.

(3) Relvade ja nendega seotud materjali müügi või tarnimisega seotud abi osutamise keeld peaks samuti hõlmama rahastamist ja rahalist toetust.

(4) Nende meetmete rakendamiseks on vaja ühendusepoolset tegutsemist,

ON VASTU VÕTNUD KÄESOLEVA ÜHISE SEISUKOHA:

Artikkel 1

1. Keelatakse relvade ja nendega seotud materjalide, sealhulgas relvade ja laskemoona, sõjaväeveokite ja -varustuse, poolsõjalise varustuse ja eespool nimetatute jaoks ette nähtud varuosade otsene või kaudne müümine, tarnimine, üleandmine või eksport Liibanoni üksustele või üksikisikutele liikmesriikide kodanike poolt või liikmesriikide territooriumilt või nende lipu all sõitvaid laevu või õhusõidukeid kasutades, olenemata sellest, kas need tooted on pärit liikmesriikide territooriumilt või mitte.

2. Keelatud on:

a) osutada otse või kaudselt tehnilist abi, vahendusteenuseid ja muid teenuseid, mis on seotud sõjalise tegevusega ning relvadega ja igasuguste nendega seotud materjalidega – sealhulgas tulirelvad ja laskemoon, sõjaväeveokid ja -varustus, poolsõjaline varustus ja eespool nimetatutele mõeldud varuosad – varustamisega ning nende tootmise, hoolduse ja kasutamisega ühelegi füüsilisele või juriidilisele isikule, üksusele või organile Liibanonis või kasutamiseks Liibanonis;

b) rahastada otse või kaudselt sõjalist tegevust või anda selleks rahalist toetust, sealhulgas eelkõige toetused, laenud ja ekspordikrediidikindlustus relvade ja nendega seotud materjali müümiseks, tarnimiseks, üleandmiseks või ekspordiks või tehnilise abi, vahendusteenuste ja muude teenuste andmiseks ühelegi füüsilisele või juriidilisele isikule, üksusele või organile Liibanonis või kasutamiseks Liibanonis;

c) teadlik või tahtlik osalemine tegevuses, mille eesmärk või tagajärg on kõrvalehoidmine punktides a ja b nimetatud keelust.

Artikkel 2

1. Artiklit 1 ei kohaldata relvade ja nendega seotud materjalide müügi, tarnimise, üleandmise või ekspordi või tehnilise abi, rahastamise ja rahalise toetuse ning relvade ja nendega seotud muude teenuste osutamise suhtes, tingimusel et:

a) kaupu ei tarnita ja teenuseid ei osutata otse ega kaudselt ühelegi paramilitaarsele üksusele, mida ÜRO on oma resolutsioonides 1559 (2004) ja 1680 (2006) soovitanud desarmeerida, ja

b) Liibanoni valitsus või UNIFIL on tehingu heaks kiitnud või

c) kaubad või teenused on mõeldud UNIFILile tema missiooni läbiviimiseks või Liibanoni relvajõududele.

2. Relvade ja nendega seotud materjalide müük, tarnimine, üleandmine või eksport või tehnilise abi, rahastamise ja rahalise toetuse ning lõikes 1 osutatud muude teenuste osutamine võib toimuda üksnes liikmesriikide pädevate asutuste antud loa alusel.

Artikkel 3

Käesolev ühine seisukoht jõustub selle vastuvõtmise päeval.

Artikkel 4

Käesolev ühine seisukoht vaadatakse läbi hiljemalt 12 kuu jooksul pärast selle vastuvõtmist, arvestades Julgeolekunõukogu järeldusi, ning seejärel iga 12 kuu tagant.

Artikkel 5

Käesolev ühine seisukoht avaldatakse Euroopa Liidu Teatajas.